คลัง-ธปท.คลอดนาโนไฟแนนซ์
คลังจับมือธปท. ออกเกณฑ์การทำธุรกิจนาโนไฟแนนซ์ ปล่อยกู้รายย่อยไม่เกิน 1 แสนบาท
27 ม.ค. 2558

คลังจับมือธปท. ออกเกณฑ์การทำธุรกิจนาโนไฟแนนซ์ ปล่อยกู้รายย่อยไม่เกิน 1 แสนบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังและธนาคารแห่งประเทศไทย (ธปท.) ได้ออกมาตรการสินเชื่อนาโนไฟแนนซ์ อนุญาตให้นิติบุคคลประเภทใหม่ในระบบสถาบันการเงินไทย เพื่อสนับสนุนการเข้าถึงแหล่งเงินทุนให้กับผู้ประกอบอาชีพรายย่อย โดยกำหนดอัตรารวมสูงสุดของดอกเบี้ย ค่าปรับ ค่าบริการ และค่าธรรมเนียมที่ผู้ประกอบธุรกิจอาจเรียกเก็บรวมกันแล้วต้องไม่เกิน 36% ต่อปี
สำหรับหลักเกณฑ์การประกอบธุรกิจสินเชื่อนาโนไฟแนนซ์ ได้กำหนดนิยามสินเชื่อที่จะกำกับดูแลประเภทใหม่ โดยใช้ชื่อว่า สินเชื่อรายย่อยเพื่อการประกอบอาชีพภายใต้การกำกับ หมายถึงการให้กู้ยืมเงิน การรับซื้อ ซื้อลดหรือรับช่วงซื้อลดตั๋วเงิน หรือตราสารเปลี่ยนมืออื่นใด การให้เช่าซื้อ การให้เช่าแบบลีสซิ่งแก่บุคคลธรรมดา เพื่อนำไปใช้ในการประกอบอาชีพที่ไม่มีทรัพย์หรือทรัพย์สินเป็นหลักประกัน โดยมีกระบวนการให้สินเชื่อที่ยืดหยุ่นสอดคล้องกับคุณลักษณะของกลุ่มลูกหนี้ เช่น ผู้ที่เริ่มต้นธุรกิจใหม่ เป็นต้น และมีวงเงินรวมสินเชื่อไม่เกิน 1 แสนบาทต่อลูกหนี้แต่ละราย
ทั้งนี้ ธปท.จะเป็นผู้กำกับดูแลสินเชื่อรายย่อยเพื่อการประกอบอาชีพภายใต้การกำกับ โดยมีหน้าที่ในการกำหนดหลักเกณฑ์ วิธีการ หรือเงื่อนไขที่ผู้ประกอบธุรกิจต้องถือปฏิบัติ และตรวจสอบการดำเนินงานของผู้ประกอบธุรกิจสินเชื่อนาโนไฟแนนซ์ โดยคุณสมบัติผู้ประกอบธุรกิจ เป็นบริษัทจำกัดหรือบริษัทมหาชนที่มีทุนจดทะเบียนซึ่งชำระแล้วไม่ต่ำกว่า 50 ล้านบาท และต้องยื่นขอรับใบอนุญาตประกอบธุรกิจจากรมว.คลัง ผ่านธปท. ผู้ที่สนใจจะประกอบธุรกิจสินเชื่อดังกล่าว สามารถยื่นขออนุญาตประกอบธุรกิจผ่าน ธปท.